يقول أخنوش ولا ما يقولش شغلو هاداك، هو سياسي ورجل أعمال يتحمل مسؤوليتو فكلامو... المهم عندي هو أن البلاد في مرحلة حساسة محتاجة للصراحة... علاش السياسيين مخبيين؟؟ علاش كيتعاملو بمنطق “تفوت راسي وتجي”؟ علاش الأغلبية ديال “النخبة” كتتسنى وكتتفرج؟؟؟ علاش حتى حد ما قدر يخرج يقول “ما تقللوش الحيا على الملك”؟؟؟ هذا وقت الوضوح، خاص كلشي يخرج من رونضتو... ما مختلفينش باللي البلاد خاصها رجة ديال الإصلاحات، وخاصها النقاش الصريح، ولكن راه خاص بزاف ديال الوضوح فالمواقف... ماشي ضروري “واش معنا ولا مع لخرين” ولكن على الأقل “فين واقف انت”؟ واش الملك يتسب من الصمطة للتحت مسألة عادية؟؟؟ واش كاع اللي سب الملك خاصنا نتعاطفو معاه حيث زعما جريء؟؟ لا أخويا، ، هاد الشي ما مقبولش، ويلا كتقول “عاش الشعب” ما كيعنيش أنه عندك “حصانة”... وما يمكنش “عاش الشعب” ترجع سلاح كل واحد كوظفو كيف بغى... البلاد فيها عدد كبير من المحسوبين على “النخبة” السياسية والاقتصادية... علاش حتى واحد ما خرج يقول باراكا من قلة الاحترام للملك؟؟؟؟ واش هادي أحزاب تقدر تدافع على البلاد؟؟؟؟ بعض الشباب ديال الأحزاب اللي شبعو دواوين وسفريات مع وزراء أحزابهم ما يمكنش يأكلوا الغلة ويسبوا الملة... زعما حشومة نقول “خاص الاحترام للملك”؟؟؟ علاش هاد الخوف كلو؟؟؟ حيث خايف يشرملوك فالفايس بوك؟؟. ولا حيث كتسنى تدوز الموجة باش تعرف فين توقف؟؟؟ ماشي ضروري تخاف من الملك، ولكن خاص الوقر، والوقر ما كيمنعش النقد الموضوعي... محتاجين تطوير “كفاءتنا الديمقراطية”... انتقد الملكية وانتقد النظام وانتقد اللي بغيتي ولكن باحترام... وبهاد الطريقة غادي تربح “الخصم” ديالك... التهييج ما عمرو كيوصل لشي حل... التهييج كينتج الأزمات أكثر وأكثر... وهنا فين خاص يتدخلو العقلاء... يلا باقيين شي عقلاء... 
الرمضاني: فين غاديين. ما سوقيش اش كيقول اخنوش ولكن واش الملك كيتسب تحت السمطة عادية؟ وعلاش اللي كلاو الغلة كيسبو اليوم فالملة